[pic] | COMISIA COMUNITĂŢILOR EUROPENE |

Bruxelles, 2.7.2008

COM(2008) 421 final

COMUNICAREA COMISIEI CĂTRE PARLAMENTUL EUROPEAN ȘI CONSILIU

Solidaritate în fața schimbărilor: Fondul european pentru adaptare la globalizare (FEG) în 2007 – retrospectivă și perspective

COMUNICAREA COMISIEICĂTRE PARLAMENTUL EUROPEAN ȘI CONSILIU

Solidaritate în fa ța schimbărilor: Fondul european pentru adaptare la globalizare (FEG) în 2007[1] – retrospectivă și perspective

FEG la un an de la înființare

Una dintre principalele teme ale agendei sociale reînnoite[2] este aceea de a reacționa în mod flexibil și încrezător la schimbările produse de globalizare. O parte din respectiva reacție include manifestarea solidarității față de cei care sunt afectați în mod negativ de fenomenul globalizării. Fondul european pentru adaptare la globalizare (FEG) a fost desemnat ca una dintre căile de manifestare a acestei solidarități – pentru a sprijini lucrătorii concediați din cauza globalizării să își regăsească rapid un nou loc de muncă. Ca urmare a adoptării Regulamentului (CE) nr. 1927/2006 de către Parlamentul European și de către Consiliu la 20 decembrie 2006, FEG a devenit operațional de la 1 ianuarie 2007.

Această comunicare trece în revistă activitatea FEG după un an de funcționare și face sugestii cu privire la modalitățile imediate și pe termen mai lung de a îi ameliora performanțele.

Sprijinirea lucrătorilor pentru a se adapta schimbărilor

FEG a primit zece cereri în 2007, vizând 11 339 lucrători. Patru candidaturi au fost aprobate de către Comisie înainte de sfârșitul anului 2007, ca urmare a mobilizării fondurilor necesare de către Autoritatea bugetară a UE; cinci candidaturi sunt în curs de examinare, iar una dintre ele a fost retrasă (pentru a fi prezentată din nou la începutul anului 2008, în urma anumitor modificări tehnice). FEG a oferit asistență în valoare de 18,6 milioane EUR sau 3,7% din suma maximă alocată în cadrul Acordului interinstituțional privind disciplina bugetară și buna gestionare financiară[3]. Fondurile au fost utilizate pentru evaluarea pieței de muncă active în folosul celor 5 113 lucrători interesați. Detaliile privind candidaturile și deciziile luate în anul 2007, precum și acțiunile finanțate pot fi consultate în anexa la respectivul raport.

Suma anuală maximă de 500 de milioane EUR pe an nu constituie un obiectiv de cheltuieli. Aceasta este mai degrabă inclusă în rezerva de buget și oferă posibilitatea unei finanțări adecvate, în cazul în care ar exista o incidență ridicată de restructurări într-un anumit an. Creditele de angajament necesare fiecărei intervenții sunt mobilizate prin virament în beneficiul liniei bugetare a FEG, conform acordului Autorității bugetare, ca urmare a propunerii Comisiei.

Acestea fiind spuse, cererile sunt limitate. Există diferite motive pentru aceasta. Situația se datorează, în parte, climatului economic favorabil din 2007. Este firesc ca statele membre să nu fi solicitat ajutoare într-o perioadă în care situația pe piața muncii era bună. Dar cererile limitate pot reflecta, de asemenea, nesiguranța statelor membre asupra eligibilității lor pentru subvenționare. Deși FEG poate interveni imediat ce lucrătorii sunt concediați, statele membre au ezitat să solicite contribuții financiare din partea FEG din prima zi a crizelor datorate concedierilor, din cauza incertitudinii cu privire la aprobarea respectivelor solicitări.

De unde rezultă că există posibilitatea ameliorării performanțelor FEG.

Îmbunătățirea funcționării actuale a FEG

Se pot lua măsuri imediate pentru îmbunătățirea funcționării FEG:

- Simplificarea procedurilor: Comisia își va simplifica procedurile pentru a răspunde în mod rapid și clar statelor membre cu privire la eligibilitatea candidaturilor acestora[4]. Ea va furniza, de asemenea, informații detaliate asupra cazurilor anterioare, încununate sau nu de succes, pentru a permite statelor membre să evalueze criteriile utilizate de instituțiile UE în luarea deciziilor acestora. Comisia va examina posibilitățile de accelerare a prelucrării candidaturilor, raționalizând procedurile sale interne și, în același timp, menținând o analiză de calitate înaltă.

- Promovarea schimbului de experiență și de bune practici , prin includerea metodologiilor testate extensiv în cadrul FEG, în special inițiativa comunitară EQUAL. Aceasta poate reduce întârzierile ce se produc în statele membre atunci când acestea dezbat măsurile adecvate unei crize datorate concedierilor pe scară largă. Un exemplu lăudabil este abordarea adoptată de către Portugalia, unde o decizie ministerială a impus o serie de măsuri care pot fi luate imediat după înștiințare în cazuri tipice pentru FEG.

- Intensificarea activităților de sensibilizare pentru a obține o mai mare popularizare a Fondului.

Perspective de viitor – adaptarea regulamentului FEG

În lumina experienței, cu intenția consolidării impactului FEG asupra creării de locuri de muncă, formării și oportunităților de angajare ale lucrătorilor europeni, Comisia examinează în mod activ modalitățile de modificare a Fondului, în cadrul limitelor bugetare actuale, astfel încât performanțele acestuia să se îmbunătățească.

Regulamentul FEG prevede într-adevăr (la articolul 20) posibilitatea prezentării de către Comisie a unei propuneri adresate Parlamentului European și Consiliului, de revizuire a respectivului regulament, pe baza primului raport anual.

Acoperirea concedierilor care nu sunt imputabile în mod direct modificărilor intervenite în structura schimburilor comerciale :

FEG se focalizează pe concedierile provocate de schimbările structurale majore ale modelelor comerciale globale. Globalizarea poate interveni și prin alte tipuri de schimbări structurale. Astfel de schimbări includ importantele progrese tehnologice ale producției și ale produselor; schimbări în organizarea producției (de exemplu recursul la subcontractare); precum și accesibilitatea și prețul materiilor prime și a altor resurse. Aceasta se ilustrează în mod deosebit prin recentele scumpiri ale prețului petrolului și impactul acestora asupra sectoarelor în care consumul de combustibil reprezintă un factor important al costurilor. Astfel de schimbări majore și abrupte pot duce la concedieri care nu pot fi acoperite de reglementările existente. Comisia va examina acești generatori de globalizare pentru a determina dacă pot fi considerați drept factori declanșatori ai subvențiilor FEG.

Extinderea domeniului de intervenție a FEG la cazurile de concediere pe scară mai mică :

Condiția generală de cel puțin 1.000 de concedieri ar putea fi redusă pentru a oferi o mai mare flexibilitate statelor membre care prezintă candidaturi, inclusiv pentru IMM-uri și piețe de muncă izolate[5]. Comisia analizează implicațiile reducerii acestui plafon al numărului de persoane eligibile și bugetul aferent. O alternativă posibilă a reducerii plafonului existent ar putea fi includerea nu numai a concedierilor la nivelul furnizorilor sau altor producători din aval ai societății principale interesate ci și a concedierilor la nivelul altor societăți din zona geografică în cauză.

Extinderea duratei asistenței FEG :

Deoarece nu toți lucrătorii concediați reușesc să găsească un loc de muncă în perioada în care beneficiază de asistența FEG, se simte nevoia unui sprijin pe termen mai lung. Se poate lua în considerare extinderea perioadei maxime de utilizare a contribuțiilor FEG dincolo de cele 12 luni prevăzute în regulamentul actual. Alte posibilități, cum sunt utilizarea FEG pentru a stimula mobilitatea lucrătorilor între statele membre sunt, de asemenea, examinate. S-ar putea lua în considerare, de asemenea, alocarea unui volum limitat de fonduri pentru analiza și anticiparea schimbărilor datorate globalizării.

Concluzie

Comisia invită Parlamentul European și Consiliul să ia notă de impactul pozitiv al FEG în primul său an de funcționare. Comisia va simplifica procedurile, promova schimburile de bune practici și intensifica sensibilizarea cu privire la FEG. Aceasta va evalua fezabilitatea modificării reglementărilor și va face propuneri adecvate în acest sens înainte de publicarea viitorului raport anual.

ANEXĂ

1. Cereri primite în 2007

Tabelul 1: Cereri primite în 2007

Din cele 10 cereri de asistență primite de FEG în 2007, patru au fost aprobate înainte de sfârșitul anului, cinci au rămas în studiu și una a fost retrasă (pentru a fi prezentată din nou la începutul anului 2008 în urma unor modificări tehnice).

Nicio cerere nu a fost respinsă în 2007, nici pe motive de ineligibilitate nici datorită lipsei de credite suficiente.

Detalii cu privire la toate cererile sunt disponibile pe site-ul internet FEG al Comisiei, la adresa:

http://ec.europa.eu/employment_social/egf/applications07_en.html

Cererile adresate FEG în 2007 per stat membru:

Șapte state membre au solicitat o contribuție din partea FEG, dintre care Italia cu privire la sectorul textil din trei regiuni separate și Franța cu privire la două concedieri colective separate. Cererea din partea Spaniei a fost retrasă și prezentată din nou în 2008.

Cererile adresate FEG în 2007 în funcție de suma contribuției solicitate:

Suma solicitată ca ajutor este la latitudinea statului membru solicitant și depinde, între altele, de amploarea concedierilor la care se referă cererea. Nu există o sumă recomandată sau maximă. Sumele cerute sunt cuprinse între 681 207 EUR în cererea malteză (EGF/2007/008) și 14 660 750 EUR în cererea italiană referitoare la sectorul textil din Lombardia (EGF/2007/007).

Cererile adresate FEG în 2007 în funcție de numărul de lucrători vizați pentru asistență:

Deși FEG este menit să sprijine, în primul rând, cazurile de concedieri pe scară largă, statele membre pot adresa, de asemenea, cereri cu privire la piețe de lucru reduse sau la circumstanțe excepționale. Mai mult, un stat membru poate alege să rezerve ajutorul numai anumitor lucrători concediați, dacă are sentimentul că aceștia fac față unor greutăți excepționale pentru a-și păstra locul de muncă. În timp ce majoritatea cererilor (5 din 9) vizează peste 1.000 de lucrători, două alte cereri, cu privire la „piețe de muncă reduse”, vizează un număr mai mic, iar în cazul celor două contribuții acordate Franței (EGF/2007/001 și EGF/2007/002), statul membru a vizat în mod specific o sub-categorie din lucrătorii afectați, al căror angajator dăduse faliment.

Cererile adresate FEG în 2007 în funcție de suma contribuției solicitate per lucrător (EUR):

Pachetul de servicii individuale pe care propun să-l ofere statele membre este la latitudinea acestora. În consecință, suma solicitată pentru fiecare lucrător afectat poate să varieze în funcție de gravitatea campaniei de concediere, de situația pieței muncii din regiunea afectată, de circumstanțele individuale ale lucrătorilor afectați, sau chiar de structurile generale ale costurilor din statul membru sau regiunea în cauză. În practică, sumele propuse per lucrător au variat considerabil, de la puțin peste 1 000 EUR în cazul Maltei (EGF/2007/008) până la peste 11 000 EUR în cazul cererii italiene cu privire la sectorul textil din Sardinia. În termeni generali, ajutorul propus per lucrător tinde să fie mai important în regiuni sau sectoare în care lucrătorii fac față unor probleme particulare ale pieței muncii, sau în regiuni în care costurile sunt mai ridicate decât media comunitară.

Cererile adresate FEG în 2007 în funcție de criteriile de intervenție:

Cererile de autorizații FEG trebuie să respecte unul din cele trei criterii menționate la articolul 2 din Regulamentul (CE) nr. 1927/2006. O cerere de contribuție financiară poate fi adresată atunci când schimbările majore din structura comerțului mondial conduc la o perturbare economică gravă, în special la o creștere substanțială a importurilor în Uniunea Europeană sau la un declin rapid al cotei de piață a Uniunii Europene într-un sector determinat sau la o delocalizare către țări terțe, care are ca rezultat:

(a) concedierea a cel puțin 1 000 de salariați ai unei întreprinderi dintr-un stat membru, într-o perioadă de 4 luni, inclusiv lucrătorii concediați de furnizorii sau producătorii din aval ai întreprinderii menționate anterior, sau

(b) concedierea într-o perioadă de 9 luni a cel puțin 1 000 de salariați, în special în întreprinderi mici și mijlocii într-un sector NACE 2 dintr-o regiune sau două regiuni învecinate, la nivelul NUTS II.

Trei dintre cererile înregistrate în 2007 au invocat criteriile menționate la articolul 2 litera (a). Patru alte cereri au invocat criteriile menționate la articolul 2 litera (b).

În plus, luând în considerare dimensiunile reduse ale unor piețe de muncă din UE, sau alte circumstanțe excepționale nedefinite, o contribuție din partea FEG poate fi acordată:

(c) pe piețele de muncă reduse sau în cazul unor circumstanțe excepționale, justificate în mod corespunzător de către statul (statele) membru (membre) în cauză, chiar dacă nu se îndeplinesc pe deplin condițiile prevăzute la punctele (a) și (b) de mai sus, în cazul în care concedierile au un impact important asupra ocupării forței de muncă și economiei locale.

Două dintre cererile înregistrate în 2007 au invocat criteriile articolului 2 litera (c).

2. Contribuțiile acordate în 2007

Ca urmare a mobilizării fondurilor necesare de către Autoritatea bugetară, Comisia a hotărât să acorde contribuții financiare din partea Fondului în următoarele patru cazuri:

Tabelul 2: Contribuții acordate de către Comisie în 2007

EGF/2007/002 | Franța | Furnizori ai societății Renault | 1 258 030 | 2007/726/CE din 23/10/2007 (JO L 294, 13/11/2007, p.21) | C (2007) 6149 din 4/12/2007 |

EGF/2007/003 | Germania | BenQ | 12 766 150 | 2008/30/CE din 18/12/2007 (JO L 6, 10.1.2008, p. 9.) | C (2007) 6747 din 18/12/2007 |

EGF/2007/004 | Finlanda | Perlos | 2 028 538 | 2008/30/CE din 18/12/2007 (JO L 6, 10.1.2008, p. 9.) | C (2007) 6742 din 18/12/2007 |

Total | 18 610 968 |

Autoritatea bugetară nu a respins nicio propunere primită din partea Comisiei pentru finanțare de la FEG, și nu a modificat deloc forma propunerilor prezentate de către Comisie.

3. Activitățile finanțate

Regulamentul FEG limitează domeniul de aplicație al Fondului la finanțarea măsurilor de politică active pe piața muncii (PAPM), care formează o parte dintr-un pachet coordonat de servicii personalizate destinate reintegrării muncitorilor concediați pe piața muncii. În plus, FEG poate finanța activități de asistență tehnică efectuate de statele membre pentru a facilita pregătirea, gestionarea, informarea și publicitatea, precum și controlul contribuțiilor.

Clasificarea costurilor estimate pentru acțiunile propuse în cadrul celor patru intervenții FEG acordate în 2007, precum și a activităților de asistență tehnică aferente este prezentată mai jos.

Tabelul 3: Cheltuieli legate de măsurile specifice privind Politica activă pe piața muncii

Clasificarea realizată de Eurostat privind intervențiile legate de Politica pieței muncii (PPM) | Suma FEG (EUR) | % din total |

Servicii legate de PPM |

1 | Asistență pentru căutarea unui loc de muncă |

1.1.2 | Servicii de gestionare a cazurilor individuale | 306 623 | 1,6% |

Măsuri legate de PPM |

2 | (Re-)formare pentru piața muncii |

2.1 | Formare la nivel instituțional | 2 715 632 | 14,6% |

Alocații de formare/alocații pentru căutarea unui loc de muncă | 13 476 688 | 72,4% |

4 | Stimulente pentru ocuparea forței de muncă |

4.1 | Stimulente pentru angajare | 821 050 | 4,4% |

4.2 | Stimulente pentru menținerea locurilor de muncă | 325 000 | 1,7% |

7 | Stimulente pentru crearea de societăți | 326 475 | 1,8% |

Asistență tehnică (articolul 3 din R. 1927/2006) | 639 500 | 3,4% |

Total | 18 610 968 | 100% |

Măsurile care nu sunt cuprinse în cele de mai sus nu au fost propuse de către statele membre în cadrul celor patru intervenții FEG acordate în 2007.

4. Profilul lucrătorilor care beneficiază de sprijinul FEG

Un total de 5 113 lucrători au beneficiat de asistență din partea FEG în cadrul celor patru contribuții acordate în 2007. Acești lucrători sunt răspândiți într-o serie de regiuni din Franța, Germania și Finlanda.

Tabelul 4: Profilul lucrătorilor care au beneficiat de sprijinul FEG în 2007

din care: femei | 41 | 155 | 797 | 302 | 1 295 |

% | 15% | 25% | 24% | 33% | 25% |

din care: cetățeni non-UE | 0 | 5 | 91 | 0 | 96 |

din care, în vârstă de: |

15-24 | 2 | 15 | 34 | 91 | 142 |

25-54 | 236 | 553 | 3 149 | 787 | 4 725 |

55-64 | 29 | 60 | 121 | 37 | 247 |

65+ | 0 | 0 | 0 | 0 | 0 |

din care, cu probleme de sănătate sau de invaliditate de lungă durată | 4 | 49 | n.a. | 50 | 103 |

5. Complementaritatea cu acțiunile finanțate de fondurile structurale, în special de FSE

FEG finanțează numai măsurile active pe piața muncii și, asemenea FSE, nu poate contribui la măsurile pasive de protecție socială. Cu toate acestea, în timp ce fondurile structurale consistă în programe multi-anuale de sprijinire a unor obiective pe termen lung – în special anticiparea și gestionarea schimbărilor și restructurărilor, cu activități precum învățarea de-a lungul vieții – FEG constituie o soluție pentru o criză specifică de mare amploare. Astfel, în timp ce acțiunile sale sunt similare cu cele ale FSE, acesta oferă un sprijin individual unic, pe durată limitată, orientat în mod direct către asistarea lucrătorilor care au fost concediați pe motive economice. Statele membre pot iniția punerea în aplicare a acțiunilor în cadrul FEG imediat după luarea la cunoștință a existenței unei campanii de concediere și, prin urmare, nu sunt obligate să modifice un program legat de fondurile structurale pentru aceasta.

Statele membre sunt încurajate, totuși, să utilizeze perioada de punere în aplicare a contribuției FEG (12 luni de la data solicitării) pentru a evalua necesitățile pe termen mai lung generate de concedieri și a modifica eventualele programe ale FSE necesare.

Se cere tuturor solicitanților, ca parte integrantă a procedurii de cerere către FEG, să descrie modul în care intenționează să promoveze complementaritatea acțiunilor FEG cu cele ale fondurilor structurale.

6. Rezultatele obținute

2007 a fost primul an de punere în aplicare a FEG. Principala sursă de informații privind rezultatele obținute de FEG va fi raportul final ce urmează a fi prezentat de statul membru în cauză la sfârșitul perioadei prevăzute pentru utilizarea contribuției, care este de douăsprezece luni de la data cererii. Acest raport final trebuie să fie prezentat de către statele membre nu mai târziu de șase luni după sfârșitul perioadei de utilizare a contribuției. Niciunul din rapoartele finale referitoare la contribuțiile acordate în 2007 nu a fost exigibil în cursul anului 2007, în consecință, Comisia nu deține încă informații detaliate cu privire la rezultatele obținute.

Tabelul 5: Calendarul de raportare pentru contribuțiile acordate în 2007

2 | 23/3/2007 | Franța | 23/10/2007 | 22/3/2008 | 22/9/2008 |

3 | 27/6/2007 | Germania | 18/12/2007 | 26/6/2008 | 26/12/2008 |

4 | 18/7/2007 | Finlanda | 18/12/2007 | 17/7/2008 | 17/1/2009 |

Comisia va lichida contribuția financiară nu mai târziu de șase luni după ce a primit toate informațiile solicitate în raportul final.

7. Activitățile de asistență tehnică întreprinse de Comisia Europeană

Informații și publicitate

Regulamentul (CE) nr. 1927/2006 (articolul 9) angajează responsabilitatea Comisiei. Aceasta:

„realizează un site internet, disponibil în toate limbile Comunității, pentru a oferi informații privind FEG, consiliere pentru depunerea cererilor, precum și informații actualizate referitoare la cererile acceptate și refuzate, subliniind rolul autorității bugetare.”

Site-ul internet

Site-ul internet (http://ec.europa.eu/egf) funcționează din martie 2007 și conține secțiuni dedicate întrebărilor și răspunsurilor legate de FEG, noutăți, documente cheie, cereri, o bază de date cu rapoarte și link-uri relevante, și detalii despre autoritățile responsabile ale FEG din țările membre. Site-ul internet a fost actualizat și ameliorat în mod regulat, cu documente în diferite limbi adăugate de îndată ce erau disponibile.

Videofilmul privind FEG

În 2007 Comisia a difuzat un videofilm privind FEG pentru uzul jurnaliștilor și al altor părți interesate. Videofilmul de nouă minute include descrierea activităților FEG din Franța și din Finlanda și poate fi vizionat la:

http://ec.europa.eu/avservices/video/video_prod_en.cfm?type=detail&prodid=4097

Broșura

În 2007 Comisia a publicat o broșură informativă privind FEG în 22 de limbi (toate limbile oficiale exceptând irlandeza). Această broșură este disponibilă în cantități limitate în format imprimat, dar este disponibilă în mod gratuit pe site-ul internet dedicat FEG al Comisiei, la:

http://ec.europa.eu/employment_social/egf/docs/egf_leaflet_en.pdf (pentru alte limbi „en” poate fi înlocuit cu codul din două litere relevant).

Activitățile de audit și control

Comisia nu a întreprins activități specifice de audit și control pentru FEG în 2007.

Evaluare Regulamentul FEG nu prevede o evaluare a FEG înaintea datei de 31 decembrie 2011. Comisia a luat deja măsuri pentru a se asigura că statele membre colectează informațiile corespunzătoare de la inițierea FEG.

Întâlnirile cu autoritățile naționale

La începutul anului 2007 Comisia a stabilit o rețea de puncte de contact în țările membre, pentru a ajuta țările membre la pregătirea eventualelor cereri precum și la punerea în aplicare a Fondului. Rețeaua este înregistrată în mod formal ca „ Grup de experți privind persoanele de contact ale Fondului european pentru adaptare la globalizare”, sau, pe scurt, „Persoanele de contact FEG” (cod E02100).

Comisia actualizează în mod regulat componența grupului în cadrul Fondului și îi convoacă la reuniuni pentru schimburi de experiență și de informații. Membrii grupului sunt funcționari în cadrul ministerelor statelor membre care au, sau sunt susceptibile a avea, responsabilitatea depunerii cererilor sau punerii în aplicare a contribuțiilor din partea FEG.

Două reuniuni ale grupului au avut loc la Bruxelles în 2007, la 1 martie și la 9 octombrie.

8. Raport financiar

Contribuția financiară

Conform Acordului interinstituțional din 17 mai 2006, suma anuală maximă alocată FEG nu poate depăși 500 milioane EUR (prețuri 2006), sumă care poate proveni din marja existentă sub plafonul global de cheltuieli pentru exercițiul anterior și/sau din credite de angajament anulate din cele două exerciții anterioare, cu excepția celor referitoare la capitolul 1B din cadrul financiar. În plus, conform articolului 12 alineatul (6) din Regulamentul (CE) nr. 1927/2006, cel puțin un sfert din suma anuală maximă trebuie să rămână disponibil la 1 septembrie din fiecare an pentru a acoperi necesități care apar până la sfârșitul anului.

În cursul anului 2007 au fost acordate patru contribuții FEG din partea Autorității bugetare (a se vedea tabelul 2).

Fondurile acordate de către Autoritatea bugetară reprezintă 3,72% din suma anuală maximă. Nicio contribuție nu a fost acordată înainte de 1 septembrie 2007 și, prin urmare, suma totală a rămas disponibilă pentru a acoperi eventualele necesități până la sfârșitul anului.

Rambursări

Nu s-au făcut rambursări în 2007.

Cheltuielile legate de asistența tehnică

Nu au existat cheltuieli în 2007 legate de prevederile pentru asistență tehnică de la articolul 8 din Regulamentul (CE) nr. 1927/2006, deoarece linia de buget relevantă nu fusese încă creată.

Neregularități raportate în cursul anului 2007

În cursul anului 2007 nu au fost raportate Comisiei neregularități legate de FEG, conform Regulamentului (CE) nr. 1681/94[6] al Comisiei.

Neregularități rezolvate în cursul anului 2007

Deoarece 2007 a fost primul an de funcționare a FEG, nu au existat neregularități din anii anteriori care să fie rezolvate.

9. Lichidarea contribuțiilor financiare

Niciuna din contribuțiile acordate de la începutul funcționării FEG nu a fost lichidată în 2007. Regulamentul care se aplică FEG prevede o perioadă de douăsprezece luni de la data cererii pentru ca statul membru să utilizeze contribuția, urmată de un maximum de șase luni în care acesta trebuie să prezinte un raport privind executarea contribuției financiare. Comisia poate proceda la lichidarea contribuției numai după primirea respectivului raport. Cheltuielile din prima contribuție acordată de către Autoritatea bugetară, legată de cererea FEG/2007/001 adresată la 9 martie 2007 de către Franța, au fost eligibile până la 8 martie 2008, după care Franța trebuie să își prezinte raportul final până la 8 septembrie 2008.

[1] Raport prezentat în conformitate cu articolul 16 din Regulamentul (CE) nr. 1927/2006 (JO L 406, 30.12.2006, p. 1, regulament corectat în JO L 48,22.2.2008, p.82)

[2] COM(2008) XXX din XX.7.2008

[3] Acordul interinstituțional între Parlamentul European, Consiliu și Comisie privind disciplina bugetară și buna gestionare financiară (2006/C 139/01). OJ C139, 14.6.2006, p.1; Acord modificat prin Decizia Parlamentului European și a Consiliului din 18 decembrie 2007 de modificare a Acordului interinstituțional din 17 mai 2006 privind disciplina bugetară și buna gestiune financiară în ceea ce privește cadrul financiar multianual (2008/29/CE). JO L6, 10.1.2008, p. 4.

[4] Sunt cuprinse: definiția concedierii (articolul 1 din Regulamentul FEG); interpretarea unor criterii precum „creștere substanțială” sau „declin rapid” (articolul 2); definiția piețelor de muncă reduse și a circumstanțelor excepționale (articolul 2); înțelesul exact al „utilizării” unei contribuții financiare (articolul 13 alineatul (2)).

[5] Raportul „Europa în cadrul globalizării” prezentat miniștrilor francez ale Economiei, Industriei și Ocupării Forței de Muncă, și celui al Muncii, Relațiilor Sociale, Familiei și Solidarității, și publicat la 15 aprilie 2008, a făcut aluzie la o astfel de posibilitate.

[6] Regulamentul (CE) nr. 1681/94 al Comisiei din 11 iulie 1994 privind neregulile și recuperarea sumelor plătite în mod necorespunzător în cadrul finanțării politicilor structurale, precum și organizarea unui sistem de informare în acest domeniu JO L 178, 12/07/1994 p. 43